Τουλούζη

Η Τουλούζη (γαλλικά: Toulouse (προφέρεται: Τουλούζ), οξιταν.: Tolosa), είναι μητροπολιτική πόλη της νότιας Γαλλίας. Βρίσκεται στις όχθες του ποταμού Γαρούνα, ανάμεσα στη Μεσόγειο θάλασσα και τον Ατλαντικό ωκεανό, κοντά στα Πυρηναία Όρη και τα σύνορα με την Ισπανία. Πρωτεύουσα της γεωγραφικής περιοχής των Μέσων Πυρηναίων και του νομού Haute-Garonne, αποτελεί την 4η μεγαλύτερη πληθυσμιακά μητροπολιτική περιοχή στη Γαλλία με 1.291.517 κατοίκους (Τουλουζάνοι, απογραφή 2013) και την ταχύτερα αναπτυσσόμενη σε ολόκληρη την Ευρώπη.

Είναι το μεγαλύτερο κέντρο δορυφορικής τεχνολογίας και αστροναυτικής βιομηχανίας της Ευρώπης, καθώς και έδρα της αεροναυπηγικής εταιρίας Airbus. Με σχεδόν 100.000 φοιτητές στα τρία πανεπιστήμια και τις ανώτατες και τεχνικές σχολές της, είναι σήμερα η τρίτη στη σειρά γαλλική πόλη με το μεγαλύτερο φοιτητικό πληθυσμό, μετά το Παρίσι και τη Λυών.

Πληθυσμιακή ανάπτυξη 

Κατά τη διάρκεια της Ρωμαϊκής αυτοκρατορίας ήταν ένα από τα μεγαλύτερα μητροπολιτικά κέντρα της Δυτικής Ευρώπης διατηρώντας την ισχύ της ως τον 18ο αιώνα οπότε με το ξέσπασμα της βιομηχανικής επανάστασης λόγω ελλείψεων εργατικών χεριών ήρθε σε μεγάλη παρακμή. Επανήλθε σε ανάκαμψη τον 20ο αιώνα λόγω των στρατιωτικών και αεροναυτικών βιομηχανιών που ιδρύθηκαν με την ευθύνη της Γαλλικής κυβέρνησης. Παρόλα αυτά οι βαριές βιομηχανίες ήταν αιτία να καταστεί η πόλη μία ισχυρή πηγή μόλυνσης για το φυσικό της περιβάλλον. Ωφελημένη από τις βιομηχανίες της αεροδιαστημικής τεχνολογίας και το αεροδιαστημικό εμπόριο με ανατολή και δύση, η πόλη της Τουλούζης διπλασίασε τον πληθυσμό της την περίοδο (1960 – 2000) εποχή που ο συνολικός πληθυσμός της Γαλλίας αυξήθηκε μόλις κατά 30%. Συγκεκριμένα η διακύμανση του πληθυσμού της ήταν:
 1695            43.000 κατοίκους
 1750            48.000 κατοίκους
 1801            50.171 κατοίκους
 1851            95.277 κατοίκους
 1911            149.000 κατοίκους
 1962            329.044 κατοίκους
 1999            761.090 κατοίκους
 2007            880.000 κατοίκους 
 2013            920.402 κατοίκους (1.291.517 με τα προάστια)

Είναι η τέταρτη μεγαλύτερη πόλη στη Γαλλία μετά το Παρίσι, τη Μασσαλία, τη Λυών, όπως επίσης και το 4ο μεγαλύτερο μητροπολιτικό κέντρο (2013) μετά το Παρίσι, τη Λυών και τη Μασσαλία.

Τη δεκαετία του 1990 παρουσιάστηκε στη μητροπολιτική περιοχή της Τουλούζης μία ετήσια αύξηση πληθυσμού της τάξης του 1,5% την ίδια εποχή που στη μητροπολιτική Γαλλία το ποσοστό βρισκόταν στο 0,37%. Μετά το 2000 παρουσίασε ετήσια αύξηση πληθυσμού κατά 2,2 % ετησίως ενώ στη μητροπολιτική Γαλλία το ποσοστό βρισκόταν στα 0,58%, λόγω των αεροναυτικών βιομηχανιών παρουσίασε με διαφορά τη μεγαλύτερη αύξηση από οποιαδήποτε άλλη περιοχή στη Γαλλία. Προβλέπεται πολύ σύντομα να γίνει η τρίτη πόλη της Γαλλίας σε πληθυσμό ξεπερνώντας τη Λυών.

Η κοινότητα μερίσματος της μεγάλης Τουλούζης δημιουργήθηκε (1201), προκειμένου να διευκολύνει τις οικονομικές, κοινωνικές, μεταφορικές σχέσεις ανάμεσα στην πόλη της Τουλούζης και τα ανεξάρτητα προάστια γύρω από αυτήν. Διαδέχθηκε ένα συμβούλιο μικρότερης ισχύος που είχε δημιουργηθεί (1992) για τον συγκεκριμένο σκοπό, συνδυάζει την πόλη της Τουλούζης με 24 ανεξάρτητες κοινότητες καλύπτοντας έκταση 380 τ. χλμ. με πληθυσμό 583.229 κατοίκους (απογραφή 1999) 67% εκ των οποίων ζουν μέσα στην πόλη της Τουλούζης. Τον Φεβρουάριο του 2004 ο πληθυσμός έφτασε τους 651.209 κατοίκους (65,5% στην πόλη της Τουλούζης). Παρόλα αυτά ο συνολικός πληθυσμός της κοινότητας αποτελεί μόλις το 61% της ευρύτερης μητροπολιτικής περιοχής.

Εκπαίδευση 
 Εθνική Σχολή Πολιτικής Αεροπορίας
 Πολυτεχνικό Ινστιτούτο Προηγμένων Επιστημών.

Πολιτική 

Η μεγαλύτερη σύγχρονη πολιτική φυσιογνωμία της Τουλούζης είναι ο χαρισματικός δήμαρχος Ντομινίκ Μπωντί (Dominique Baudis) την εικοσαετία (1983 – 2001). Αρχικά περίφημος δημοσιογράφος, πολεμικός ανταποκριτής στον Λίβανο διαδέχθηκε (1983) στη δημαρχία της Τουλούζης σε ηλικία 36 ετών τον πατέρα του Πιέρ Μπωντί (Pierre Baudis), η οικογένεια των Μποντί παρέμενε η ισχυρότερη στην Τουλούζη καθ´όλη τη διάρκεια του 19ου αιώνα. Στάθηκε και περίφημος ιστορικός συγγραφέας, γράφοντας πολλές ιστορίες όπως τη βιογραφία των κομήτων της Τουλούζης και την περιγραφή των Σταυροφοριών του μεσαίωνα.

Κατά τη διάρκεια της δημαρχίας του ανέβασε σημαντικά ψηλά την πόλη της Τουλούζης σε όλους τους τομείς, αναστηλώθηκαν όλα τα μεσαιωνικά μνημεία, χτίστηκαν θέατρα, μουσεία αναγεννησιακού ρυθμού, πάρκα, τόποι διασκέδασης του κοινού. Ανέλαβε την κατασκευή του μετρό όπως και ολόκληρη υπόγεια πόλη για το πάρκινγκ των αυτοκινήτων, εκμηδενίζοντας τα κυκλοφοριακά προβλήματα. Εκμηδένισε τα χρέη της πόλης την εποχή που το μέσο χρέος στην Ευρώπη μιας πόλης με τον πληθυσμό της Τουλούζης ήταν γύρω στα 1.200 ευρώ, με αυτό τον τρόπο κατάφερε να σταματήσει και τα δημοτικά τέλη των κατοίκων.

Το 2000 ο Δομήνικος Μπωντί ενώ βρισκόταν στο απόγειο της δόξας του, αποφάσισε να αποχωρήσει από τη δημαρχία με τη δικαιολογία ότι ήταν ήδη ο πιο μακρόβιος δήμαρχος που έχει περάσει από τη Γαλλική επανάσταση, οφείλοντας να παραχωρήσει τη θέση του σε κάποιον νέο. Ο Μπωντί διορίστηκε πρόεδρος του Ανωτάτου Γαλλικού Ραδιοτηλεοπτικού Συμβουλίου ενώ ο διάδοχος του βρέθηκε στο πρόσωπο του Φιλίπ Ντουστ – Μπλαζί (Philippe Douste – Blazy). Ο Ντουστ – Μπλαζί ήταν ως τότε πετυχημένος δήμαρχος της Λούρδης εξελέγη στις εκλογές (2001) και δήμαρχος της Τουλούζης. Αποδείχθηκε άξιος αν και δεν ήταν δυνατό να φτάσει σε αξία τον αμίμητο προκάτοχο του. Σύντομα όμως αποδείχτηκε ότι ήθελε να κάνει πολιτική σταδιοδρομία στο Παρίσι εγκαταλείποντας την Τουλούζη. Άφησε διάδοχο του τον ως τότε αντιδήμαρχο Jean-Luc Moudenc που αποδείχτηκε κατώτερος των περιστάσεων, και μετά από εκκλήσεις ο Ντουστ – Μπλαζί επιστρέφει (2007) στην Τουλούζη.

Οικονομία 
Η Τουλούζη είναι ένα σημαντικό βιομηχανικό και επιστημονικό κέντρο. Εκτός από τα τρία πανεπιστήμια (Toulouse I, Toulouse II, Toulouse III) βρίσκονται οι κεντρικές εγκαταστάσεις της βιομηχανίας αεροσκαφών Airbus.

Παραπομπές

Εξωτερικοί σύνδεσμοι